《诗谈》
宋代·赵孟坚

吾嗤彼云士，努力事诗妍。
竟日搜枯肠，抽黄对白间。
尔何无达观，跼促自缚缠。
不见渊明陶，有诗累百篇。
要以写吾心，出语如流泉。
采菊见南山，得句於悠然。
少陵动感慨，忠义胆所宣。
有时心境夷，亦复轻翩翩。
纤纤白云闲，无心游日边。
风石激而奇，奔迸生云烟。
讵以天然态，而事斧凿镌。
陶尔一觞酒，警尔心地偏。
少焉明月上，高挂西山巅。
听我曳杖歌，金石声撼天。

作者简介：中国南宋画家。生于庆元五年（1199），卒于景定五年（1264），一说卒于咸淳三年（1267）。字子固，号彝斋；宋宗室，为宋太祖十一世孙，汉族，海盐广陈（今嘉兴平湖广陈）人。曾任湖州掾、转运司幕、诸暨知县、提辖左帑。工诗善文，家富收藏，擅梅、兰、竹、石，尤精白描水仙；其画多用水墨，用笔劲利流畅，淡墨微染，风格秀雅，深得文人推崇。有书法墨迹《自书诗卷》，绘画《墨兰图》、《墨水仙图》、《岁寒三友图》等传世，著《彝斋文编》4卷。